KIRJALLINEN KYSYMYS E-0584/03 esittäjä(t): Erik Meijer (GUE/NGL) komissiolle. Metrokiskojen viereisten sähköjohtimien aiheuttama vaara kapeissa tunneleissa, joista puuttuu tulipalon sattuessa poistumismahdollisuus.



Virallinen lehti nro 242 E , 09/10/2003 s. 0151 - 0152



KIRJALLINEN KYSYMYS E-0584/03 esittäjä(t): Erik Meijer (GUE/NGL) komissiolle (28. helmikuuta 2003) Aihe: Metrokiskojen viereisten sähköjohtimien aiheuttama vaara kapeissa tunneleissa, joista puuttuu tulipalon sattuessa poistumismahdollisuus 1. Onko komissio tietoinen, että suurin osa kaupunkien julkisen liikenteen metrojärjestelmistä toimii kiskojen viereen asennetulla ns. kolmannen kiskon sähköjohtimella (ajojohtimella), ja jotkut näistä korkealle asennetuista johtimista on osittain peitetty puulla (Hampuri) tai keinotekoisella materiaalilla (suurimmassa osassa kaupungeista), mutta aina on olemassa riski, että niiden kanssa kosketukseen joutuminen voi aiheuttaa kuoleman? 2. Onko komissio myös tietoinen, että metrotunnelipaloissa, jotka aiheutuvat teknisistä vioista tai tahallisista yrityksistä, matkustajien on voitava päästä nopeasti turvaan, koska tunneleiden vähäinen happi palaa nopeasti loppuun, mutta lähes kaikista ennen vuotta 1980 rakennetuista metrotunneleista puuttuu erityinen ja korkeammalle rakennettu ulosmenoreitti? 3. Myöntääkö komissio, että ne matkustajat, jotka pakenevat vanhoja kapeita tunneleita pitkin radoilla vielä toimivien johtimien vierestä, joutuvat kohtuuttomaan vaaraan, koska heidän on paettava kiireisesti tulipaloa ja vältettävä myös koskettamasta johtimia? 4. Onko komissio kanssani samaa mieltä, että tässä tapauksessa ei ole kyse ainoastaan alueellisesta ongelmasta, vaan yhteisön laajuisesta useassa eurooppalaisessa kaupungissa esiintyvästä turvallisuusongelmasta, ja että ei voida odottaa alueellisten ratkaisujen tekemistä, koska niihin ryhdytään yleensä vasta, kun kaupungissa sattuu onnettomuus? 5. Onko komissio valmis varmistamaan, että tietyn määräajan kuluessa kaikissa EU:n metrotunneleissa on oltava raiteiden viereinen turvallinen poistumisreitti ja kaikkien liian ahtaiden tunneleiden, joiden laajentaminen on mahdotonta, sähkönjakelu on varmistettava yläpuolelle asennettavilla ajojohdoilla (kuten raitiovaunuissa ja junissa) tai tunnelin yläosaan asennettavalla sähköjohtimella (kuten Madridissa)? Loyola de Palacion komission puolesta antama vastaus (8. huhtikuuta 2003) Kysymyksen aiheena olevat metrojärjestelmät ja niiden suunnittelu kuuluvat kansallisten ja paikallisten viranomaisten välittömään vastuualueeseen. Komissio pitää epäilemättä matkustajien turvallisuutta erittäin tärkeänä. Näin ollen yhä kasvavaa yleistä huolta riskeistä, joille yleisö mahdollisesti on alttiina, onkin käsitelty komission ns. toisessa rautatiepaketissa. Tämän paketin osana komissio on antanut ehdotuksen direktiiviksi(1), jonka avulla edistetään yhteisiä turvallisuustavoitteita ja turvallisuusmenetelmiä yhteisön jäsenvaltioiden rautatiejärjestelmissä (luonnos on parhaillaan neuvoston tarkasteltavana). Ehdotetussa direktiivissä annetaan selvästi jäsenvaltioille tietty liikkumavara täytäntöönpanotoimien toteuttamisessa maanalaisten, raitiovaunujen ja muiden kevytraidejärjestelmien osalta. Lisäksi jäsenvaltioille annetaan mahdollisuus ulottaa tällaisten turvallisuusvaatimusten soveltamisala koskemaan myös kaupunkien rautatieinfrastruktuureja paremman turvallisuustason toteuttamiseksi. Komissio teetti hiljattain selvityksen Obstacles to the Internal Market on Rail Mass Transit (RMT)(2) (Rautateiden joukkoliikenteen sisämarkkinoiden esteet). Selvityksestä saatujen suositusten perusteella komissio arvioi nyt mahdollisuutta käynnistää kaikkien asianomaisten osapuolten kuuleminen rautateiden joukkoliikenteen laitteistojen turvallisuusvaatimusten yhdenmukaistamisesta. Kuulemisen avulla halutaan varmistaa, että kaikki näkökannat on kuultu, ennen kuin aletaan harkita asiaa koskevan lainsäädäntöehdotuksen antamista. (1) EYVL C 126 E, 28.5.2002. (2) http://europa.eu.int/comm/enterprise/rail_guided_transport/rail_mass_transit.pdf.